छावनी परिषद ने हटाए अतिक्रमण
छावनीपरिषद ने गुरुवार को मुख्य बाजार की यातायात व्यवस्था को सुधारने हेतु जारी अतिक्रमण विरोधी अभियान के अंतर्गत फुटपाथ पर रखा सामान बैंचे, बोर्ड, खाली कैरेट, मुडि्डया, कट्टे आदि जब्त कर लिए। फ्रामजी चौक और चर्च के बाहर से शुरू किए गए अभियान के अंतर्गत चर्च के बाहर हाइवे रोड़ पर खीली, मुरमुरे के कट्टे जब्त कर लिए क्योंकि पुलिस ने हाइवे रोड़ पर मुरमुरे आदि बेचने के कारण पूर्व में दुर्घटनाएं हो जाने तथा कभी भी पुन: दुर्घटना हो जाने की आशंका व्यक्त की थी।
अभियान में ट्रेफिक पुलिस के युसूफ खान सहित सिटी थाना पुलिस ने भी मुस्तैदी से अतिक्रमण हटाने पर असामाजिक तत्त्वों द्वारा गैरकानूनी रूप से विरोध करने तथा कानून को हाथ में लेने की कोशिश करने पर तत्काल चेतावनी दे दी कि यदि उन्होंने नाजायज रूप से अतिक्रमण को बचाने के लिए किसी भी प्रकार की अभद्रता की तो उनके विरुद्ध राजकार्य में बाधा डालने का मुकदमा दर्ज कर लिया जाएगा। यहां ये गौरतलब है कि बिगड़ी यातायात व्यवस्था के लिए पार्षद हर बोर्ड मीटिंग में छावनीकर्मियों पर अकर्मण्यता का आरोप लगाते रहे है। जानकारी के अनुसार छावनीकर्मी 2 दिनों में ईमानदारी से मुख्य बाजार की यातायात व्यवस्था सुधारने को प्रयासरत है तो नगर के कुछ राजनेता अतिक्रमियों को परेशान नहीं करने के लिए छावनीकर्मियों पर दबाव डालने का प्रयास कर रहे है। जिससे छावनीकर्मियों को काम करने में परेशानी होती है और असामाजिक तत्त्व छावनकर्मियों पर हावी होने की कोशिश करते है। गुरुवार को छावनीकर्मियों ने हनुमान चौक से फुटपाथ पर रखे बोर्ड, मुख्य बाजार से सब्जी के कैरेट, बैंचे आदि जब्त की और ठेलों को एकदम पीछे हटने को कहा जिससे बाजार काफी चौड़ा नजर आने लगा और मुख्य बाजार में बार बार जाम लगने की समस्या से नागरिकों ने राहत महसूस की। गांधी चौक पर एक व्यापार तथा संस्कृत पाठशाला के पास ठेलेवालों द्वारा छावनी कार्यवाही का नाजायज विरोध करने पर पुलिसकर्मियों ने उन्हें तत्काल चेतावनी दी कि यदि व्यापारी कानून का पालन नहीं करेंगे तो पुलिस और छावनी कर्मियों को उनके विरुद्ध सख्त कार्रवाई करनी पड़ेगी। छावनीकर्मियों ने सदर बाजार पुलिस चौकी के सामने एक खाती द्वारा सड़क पर बैठकर काम कर यातायात को बाधित करने पर उसकी प्लाई आदि सामान जब्त कर लिया। अभियान के दौरान छावनी जमादार कमल, इंद्राज और अशोक कुमार भी साथ थे। छावनी ईओ अशोक चौधरी और सफाई निरीक्षक आशीष शर्मा ने सभी व्यापारियों को चेतावनी दी कि वे नाली के आगे सामान ना रखे तथा मुख्य बाजार की यातायात व्यवस्था को सुचारू करने में सहयोग प्रदान करे।
अतिक्रमण विरोधी अभियान में सड़क पर से सामान हटवाते छावनीकर्मी।
नसीराबाद. छावनी कर्मियों द्वारा जब्त किया गया सामान।
hin_Deva hin_Deva hin_Deva mag_Deva hin_Deva